钦定古今图书集成/方舆汇编/职方典/第1094卷 > 《总管吴公克复城邑碑记》前人
## 钦定古今图书集成/方舆汇编/职方典/第1094卷 > 《总管吴公克复城邑碑记》前人

“皇元受诞多方，率土悉臣，列圣相承，包戈偃武，舟车
四达，声教会同。间有一方梗化，则必有荩臣虎士，仗
义执言，亟起而麾之。盖皇朝以宽仁立制，好生之德，
积累充畅，有以寿元气而基命。是以丕格天心，笃
生豪巂，应期靖难，翊佐宏图。若今邵武太守吴公，首
倡大义，克复城邑，岂非天拟其人，以当今日之备乎？”
按至正十有二年春二月，淮汝叛，犯湖省，连陷江西
诸郡，图龙兴，进陷建昌，所至蜂起应之，贼势张甚，闽
中大震。夏四月，邵武独守杉关，而建宁县首祸应必
达洎其党以私憾诱致江西首贼宜黄涂祐、新城童
远，袭据建宁县治，遂陷泰宁。癸亥，遣贼扬旗执伪榜
至邵武界，募游民三百馀人，持白梃大噪入城。先是，
城中官民久不知兵，闻贼将至，皆骇惧，挈孥远遁，贼
遂乘虚窃据郡治。明日，诸贼帅先入继至，扬言“摧冨
益贫，以诱村氓从逆。凡窭者之欲财，贱者之欲位，与
凡子弟之素无赖者，皆群起趋之。”旬日间，聚至数万，
大掠冨民家，散入山谷，搜劫无获免者。东犯顺昌，遣
其党至将乐而南，自泰宁侵万安寨。方是时，远迩诇
疑煽乱，未有一人能为御贼之计者。独吴公慨然发
愤曰：“吾世受国恩，忍为贼所乱乎？”适以省檄募义兵
三千人援江浙，未及行，因与弟子戆、侄完者秃等谋
击贼。议决，先杀其贼党之在邑者，即领所部兵水陆
继进。五月癸酉朔，晨抵顺昌，尽殪其首从贼数千，收
其所掠印章三十有七，遂复县治，移檄诸郡，而延平、
建安守将得报，亦各举兵败贼，皆由吴公首发之也。
贼自顺昌大衄之后，皆胆落于公，惶惧失据，虽群丑
啸呼，日以攻顺昌将乐为务，而出即败还，其党亦丧
气矣。未几，宣阃移书擢赏，命公专意克复邵武。六月
进至吉舟石湖，连战屡捷。七月进营婪潭州，侦知贼
栅水口寨为固，而水涨无舟不可渡，乃命编木于下
流为浮梁以济师。翌日，分兵渡浮梁，由大干趋南崖。
公与总兵副帅丑厮帅师由驿道趋冨屯，进至水口，
与贼战，杀二百馀人，获其舟二十馀艘，因乘以渡，与
南岸兵合，“拔其栅，俘斩首从数千馀级。水口厄邵武
冲，素险而兵坚，既克则馀可长驱矣。”戊子，进营陈坊。
庚寅，前军奄至拿口，贼大惧，悉众遁去。是日，邵武军
官民之在城者，闻报，即聚谋曰：“吴公军已压境，我辈
不早为计，与郡民俱鱼肉矣。”因各出私财赂贼。卫卒
叱散其党，曰：“毋事此，速归保妻子耳。”夜悉诱其渠帅，
缚之，械于狱。明日，遣吏驰报军前。癸巳，大军至城东，
适贼帅童远前阵至自建阳，公麾兵渡水歼之。午刻，
公与副帅《丑厮》整军入郡治，百姓迎拜，如婴儿之见
慈母。方部分间，有报贼至城北，即勒兵出战，贼大败，
杀童远并其党千馀人。乃延长老招谕居民，凡窜匿
避难者，皆襁属来归。明日，槛送贼帅徐祐、应必达、孔
以立、张彦敏、侯玉等，并童远、徐冨以下首级于帅阃
丑，以克复事闻。方公未至时，议以邵武为贼污，三月
当悉焚弃，以新观听。至是，公复恻然曰：“吾守此邦，无
民社，安所理乎？且民愚，为贼胁持耳。”即置不间。其后
馀孽之逭诛者，素狃恶嗜乱，伺知公宽厚，各潜回村
落，诱逼乡民，根据巢穴行劫，以拒官军。自秋徂冬，鼪
啸蚁聚，常数万众，合十馀道以攻城。其从义击贼者，
独城南之芹田、城西之樵岚耳。公每从容指挥诸将，
四面应敌，援枹一鼓，随战辄捷。阖郡生聚共守，孤危
倚若泰山者，惟公重也。十一月壬午，贼大合数万人，
薄城抵陔岭，义兵见贼众稍却，公自下马持矛，以身
先之，且悬赏以令诸军，射其前锋，贼见旗仆即败走，
因纵兵追击之，斩获殆尽。由是，贼中自相诟怨，或杀
其渠首来降，或深入负阻以自固，无敢复议向城者。
明年春正月乙酉，将乐大军来援，合崇安、建阳诸军
亦至。迩城诸贼，一夕遁去。东乡水路既通，他所望风
降附，疆土日靖，以底于宁焉。二月，公以宪府檄援福
州，邵武大夫士民以公有“首谋殪贼”之义、克复城邑
之“功，保全民生之德，不有纪载，曷示不忘？”咸属文于
仆，将砻石以刻之。夫以方张之寇，群集响应，非吾公首倡大义，独挫其锋，则沦胥之祸将及全闽，岂独邵
武而已哉！克城之日，苟缓晷刻，必为贼帅所先；岂室
庐民物之能有乎！及其馀逆复兴，孤城危迫，非公持
重制胜，亦不能保今日之安矣。勒之刚珉，永著勋绩，
宜也。仆虽芜陋，其敢固辞？是以纪实书之，以备择于
太史氏云：“公家三华，名《按摊不》，花竹堂”，其号也。由祖
武略公林清，父毅愍侯文让，伯氏宣阃元帅克忠，季
汀守子戆，侄延平同守完者，累举义师，宣力王室，四
世一门，可谓盛矣。